Frank Jensen (S), 2001-02-06:
Der er næppe nogen her i salen, der kan være uenig i, at vi skal gøre vores yderste i bestræbelserne på at beskytte børn og unge mod voksnes seksuelle overgreb.
Som et af regeringens mange initiativer på dette område med dette formål tilkendegav jeg allerede sidste forår, at jeg i forbindelse med Justitsministeriets generelle revision af reglerne for Det Centrale Kriminalregister vil se på muligheden for at udvide adgangen til at videregive oplysninger om pædofile.
Justitsministeriet har sammen med Rigspolitichefen arbejdet med denne revision i løbet af efteråret og vinteren.
I sidste uge fremlagde jeg på den baggrund et udkast til en ny bekendtgørelse for Det Centrale Kriminalregister.
Udkastet indeholder i modsætning til tidligere gældende forskrifter bl.a. en særlig bestemmelse om videregivelse af oplysninger om pædofile.
Den bestemmelse vil efter min opfattelse kunne medvirke til, at vi også på denne måde kan give den bedst tænkelige beskyttelse til vore børn og unge
mod seksuelle overgreb.
I dag er det sådan, at Rigspolitichefen kan videregive oplysninger om strafbare forhold til offentlige myndigheder om personer, der søger ansættelse som f.eks. skolelærer eller kommunal dagplejemor.
En sådan offentlig straffeattest omfatter oplysninger om strafbare forhold i indtil 10 år efter løsladelse fra en eventuel frihedsstraf.
Til private institutioner eller foreninger kan Rigspolitichefen videregive oplysninger om strafbare forhold i indtil 5 år efter løsladelse fra en eventuel frihedsstraf.
Det kan ske ved, at institutionen eller foreningen eller den pågældende selv rekvirerer en såkaldt privat straffeattest.
De nævnte offentlige og private straffeattester omfatter ikke kun pædofile forhold, men også andre overtrædelser af bl.a. straffeloven.
I det udkast, som Justitsministeriet nu har sendt i høring, lægger jeg op til en betydelig udvidelse af adgangen til at videregive oplysninger fra Kriminalregisteret, når det drejer sig om sager om seksuelt misbrug af børn.
Udkastet indebærer for det første, at det fremover vil være muligt at videregive oplysninger om afgørelser vedrørende seksuelt misbrug af børn lige så længe, som forholdet er registreret i politiets Kriminalregister.
Jeg skal understrege, at de afgørelser, jeg her taler om, er afgørelser, hvor den pågældende er fundet skyldig.
Der er altså ikke tale om sager, hvor der er sket frifindelse, eller hvor en sigtelse senere er opgivet.
Er den pågældende fundet skyldig i et seksuelt overgreb mod et barn, vil oplysning herom kunne videregives, så længe oplysningen findes i Kriminalregisteret.
Præcis hvor længe en oplysning er registreret i Kriminalregisteret, beror bl.a. på, hvilken lovovertrædelse der er tale om, hvilken sanktion der er idømt, og om der senere laves ny kriminalitet.
Det ville føre for vidt her i detaljen at redegøre for disse udførlige regler, men i hovedtræk kan adgangen til at videregive oplysninger efter den nye bestemmelse beskrives således: Oplysning om de groveste overgreb begået mod børn under 12 år med tvang eller trusler ville kunne videregives altid, det vil sige, indtil gerningsmanden slettes fra Kriminalregisteret efter de almindelige regler om sletning fra registeret på grund af alder.
Oplysninger om sager, der er afgjort med bøde eller tiltalefrafald, vil kunne videregives i 10 år.
Oplysninger om alle andre sager vil kunne videregives i 20 år.
For det andet indebærer udkastet, at oplysninger vil kunne videregives på lige fod både til offentlige myndigheder og til private, herunder institutioner og foreninger, både sportsforeninger, idrætsforeninger og spejderkorps.
Alle foreninger er omfattet, hvor man har ansvar for børn, har børn i varetægt.
Der gælder således ingen forskel, om oplysningen skal videregives til brug for f.eks. kommunale daginstitutioner, eller om der er tale om private daginstitutioner eller privatskoler, og det betyder samtidig, at den beskyttelse, som adgangen til oplysningerne fra Kriminalregisteret kan give, ikke ophører efter skoletid, men også kan fortsætte i det frivillige idræts- og foreningsliv, f.eks. i børnenes spejderbevægelse eller idrætsklub.
Når jeg lægger op til en sådan markant udvidelse af muligheden for at videregive oplysninger om seksuelle overgreb mod børn, er det som anført ud fra et helt naturligt ønske om at sikre, at vi også på denne måde kan bidrage til størst mulig tryghed for vores børn.
Når personer skal vises den tillid, det er at betro vores børn og unge til dem, uanset om det er professionelle eller i fritidslivet, er det efter min opfattelse velbegrundet, at man kan få oplyst, om de pågældende har gjort sig skyldig i seksuelle overgreb mod børn.
Det er ikke fra min side et forsøg på at drive en unødig heksejagt på disse lovovertrædere.
De skal naturligvis ligesom alle andre have mulighed for at komme tilbage til samfundet og deltage
både i arbejds- og foreningslivet, men ønsker de at blive betroet vores børn og unge, må det mindste vel være, at det bliver muligt at få kendskab til deres fortid.
Jeg vil i den forbindelse gerne understrege, at videregivelse af oplysninger naturligvis på sædvanlig måde forudsætter, at den pågældende selv har givet sit samtykke til det.
Jeg skal samtidig understrege, at oplysningerne kun kan videregives til brug for ansættelse eller beskæftigelse af personer, der som led i deres ansættelse eller beskæftigelse i foreningsarbejde skal have direkte kontakt med børn under 15 år.
Endelig vil det naturligvis fortsat være op til den enkelte arbejdsgiver eller fritidsklub, om man ønsker at få disse oplysninger.
Jeg er derfor også helt enig i de gode hensigter, der ligger bag det beslutningsforslag, som Det Konservative Folkeparti har fremsat, og som vi behandler her i dag.
Forslaget er blot efter regeringens opfattelse
ikke helt tilstrækkeligt, bl.a. for så vidt angår det tidsrum, hvor oplysningerne om pædofile forhold kan videregives.
Som nævnt er Justitsministeriets udkast til en ny bekendtgørelse om Kriminalregisteret nu sendt i høring til en række myndigheder og organisationer, ligesom Datatilsynet er anmodet om en udtalelse.
Det er hensigten, at den nye bekendtgørelse for Kriminalregisteret skal træde i kraft
allerede den 1. april i år
Regeringen har således allerede taget initiativ til at sikre en beskyttelse af børn mod seksuelle overgreb, der rækker langt videre end det fremsatte beslutningsforslag.
På den baggrund kan regeringen ikke støtte det konservative beslutningsforslag.